LidanRubinov/Halacha-QA huggingface dataset:
שאלה: ניענוע הגוף בקדושה : רציתי לדעת למה בקדושה בשני הפסוקים הראשונים "קדוש" ו"ברוך" מרימים את הרגליים מעלה במעין קפיצה כזאת (למה הדבר נעשה?), ולמה ב"ימלוך" אין עושים זאת?
תשובה: מקור המנהג הוא מדברי המדרש שאומר (תנחומא פרשת צו) כי כשישראל אומרים קדושה הרי הם הם דומים למלאכים, שהרי פסוקי קדושה הם שבח בו המלאכים משתמשים, והיות וכתוב על המלאכים "ובשתיים יעופף" נהגו להגביה את הרגליים בזמן אמירת הפסוקים. האר"י והמקובלים האריכו רבות על התיקונים הרוחניים הנעשים על ידי הגבהת הרגלים. השל"ה הקדוש אומר שיש להגביה את הרגלים גם באמירת פסוק ימלוך. הרב שמואל הולשטיין
שאלה: בנקאי אישי: בבנק שאליו אני שייך החליטו על מינוי בנקאי אישי לכל לקוח, איתו הוא בקשר קבוע. לי מונתה בנקאית. האם עלי לבקש להחליף אותה מטעמי צניעות וחסך בדיבור עם נשים?
תשובה: לא נראה לי, כי בדרך כלל מדובר על דיבור בטלפון. אולי זה מידת חסידות יתירה, אבל מצד הדין אינני רואה שיש בזה חוסר צניעות. היא פקידה ואתה שואל אותה מה העו"ש שלך בבנק וכו'. אתה צריך לדבר איתה עניינית, מה ששייך לחשבון, ולא "מה שלומך" ו"איך את מרגישה" או לספר מה שלומך ואיך אתה מרגיש, רק לגופו של עניין.
שאלה: כבד לאחר שלושה ימים: אדם קנה כבד מהחנות ואינו יודע אם עבר עליו שלושה ימים או לא, האם מותר להקפיא את הכבד וכשרוצים לאוכלו לצלותו ולבשלו, האם יש הבדל אם ידוע אם עבר או לא עבר על הכבד שלושה ימים מיום שחיטתו? אשמח לדעת את דעתו של הגר"ע יוסף שליט"א בעניין.
תשובה: הדין שאסור להשהות בשר ג' ימים בלא מליחה, שייך רק בבשר רגיל שאז אם שהה אותו ג' ימים ללא מליחה אין אפשרות יותר להכשירו ע"י מליחה אלא בשר זה מותר רק בצליה, אבל בכבד שממילא אי אפשר להכשירו בלא מליחה ומותר רק לצלותו אין איסור להשהותו ג' ימים. ואפילו לכתחילה מותר להשהות כבד אפ' יותר מג' ימים, עיין בפתחי תשובה על יו"ד (סי' ס"ט ס"ק כ"ו). להמשך השאלה.
שאלה: כיבוד הורים ותלמוד תורה - מה קודם?: כיבוד הורים ולימוד תורה מה קודם למה?
תשובה: ברור שלימוד תורה קודם. אלא אם כן, זה מצווה עכשווית. לדוגמא, אם האמא או האבא אומרים לך לעשות משהו ואתה בבית, אם אתה צריך לעשות עכשיו כיבוד אב, וודאי שזה קודם כרגע ללימוד תורה. אבל באופן כללי, אבא שאומר לבנו אתה לא נוסע לישיבה ללמוד, וודאי שהבן לא חייב לשמוע.
שאלה: חסימה רגשית וזוגיות: אני והבן זוג שלי חיים ביחד חצי שנה אך לא נשואים. במהלך המגורים המשותפים חוויתי שלבן זוג שלי יש חסימה רגשית כיוון שנפגע בעבר ממערכת יחסים דבר שגרם לאיבוד האמון ולחוסר תקשורת והבנה הדדית. הבן זוג שלי מודע לכך אך לי כבר אבדה האמונה שאולי משהו יכול להשתנות. אנחנו מתווכחים המון ולא מצליחים לגשר על הפערים. יש לנו רצון מאוד חזק לחיות ביחד ולהתחתן אך העניין הזה מהווה לנו מכשול מאוד רציני ואנחנו לפני החלטה גורלית באם להמשיך את הקשר. הייתי רוצה לדעת מה דעתך בסוגייה זו והאם תוכל לעזור לשנינו?
תשובה: ראשית, החיים המשותפים יחד לפני החתונה לא מקדמים את האפשרות שלאחר שתתחתנו תצליחו לבנות זוגיות זורמת. לפני החתונה בעיקר צריכים להתלהב מהאישיות של השני ולרצות לחיות ביחד. בנוגע למצב של חסימה רגשית, עצם החסימה אינה צריכה להטריד אותכם. עיקר מה שצריך להטריד זה מה שזה משפיע עליכם. זה שיש בינכם הרבה מריבות ופער גדול הוא הסימן המדאיג. לכו ליעוץ זוגי שיעמוד יותר מקרוב על בעיתכם ובע"ה ימצא פתרון מושכל לזרימה טובה.
שאלה: תירגול בטופס הבחינה : ברצוני לשאול אותך שאלה שמאוד קשה לי להחליט מה לעשות. אני לומד במכללה מסוימת מקצוע מסוים. בעקבות קושי במקצוע הנוכחי ביקשתי עזרה ממתרגל מסוים. המתרגל הזה תירגל איתי תרגילים ובסוף התירגול נתן לי מבחן לתרגל (בסוף הסמסטר אמור להיות לי מבחן). כעבור יום הסתכלתי על המבחן וראיתי שכתוב עליו תאריך 21.01.2008, יש סיכוי סביר של מספר אחוזים כי מה שהמתרגל נתן לי זו בחינה שאני אמור לעשות. למתרגל אין שום עניין לעזור לי עד כידי להביא לי את הבחינה. בסך הכל ביקשתי ממנו עזרה בכמה תרגילים. מצד אחד לא נעים לי לשאול את המתרגל? מצד שני, האם מותר לי להשתמש בבחינה הזאת לצורך תירגול, אני לא בטוח שזאת הבחינה!, לכן זה יכול להיות סתם תירגול נוח כידי להיתכונן לבחינה!, מה עלי לעשות?
תשובה: שאלתך תתברר לך ביום הבחינה, אם אכן הבחינה תהיה זהה יש כאן גנבת דעת.
שאלה: כלי קדושה לשבת או ספרי לימוד: מה מועדף יותר לקנות כלי קדושה לשבת, כגון: כוס לקידוש מהודרת, פמוטים וכו' או שעדיף לקנות במקום ספרי לימוד?
תשובה: ספרי קודש חשובים יותר, מזה הוא ילמד. אם לא יקנה גביע מהודר, יקדש בגביע פחות מהודר. לימוד יותר חשוב.
שאלה: המוציא ללא נטילת ידיים?: א) מה קורה כאשר אני רוצה לאכול פרוסת לחם ואין ביכולתי לנטול ידיים? ב) אם מקום האכילה שלי הוא מקום ארעי (בנסיעה באוטובוס) מברכים בכרת המזון? ואם אכלתי בזמן הנסיעה וירדתי מן האוטובוס, האם אברך ברכת המזון?
תשובה: א) צריך להתאמץ ולמצוא מים. אולם אם אין אפשרות, אזי יש לעטוף את הידים לברך 'המוציא', ולאכול בידים עטופות. האשכנזים יכולים להקל ולאכול גם בצורות אחרות בלי לגעת באוכל כגון במזלג וכד'. אולם כאמור כל זה רק במצב בו אין אפשרות להשיג מים. ב) וודאי שיש לברך. לכתחילה יש לברך במקום בו אכלו, אולם אם אין אפשרות אזי יש לברך במקום בו נמצאים. הרב שמואל הולשטיין
שאלה: האם אני נחשבת ליהודיה?: ברצוני לדעת האם אני נחשבת כיהודיה או שאני צריכה לעבור גיור, ואיך אני יכולה לדעת בוודאות שיהיה רשום לי על מסמך שאני יהודיה, על איזה מסמך אני יכולה להסתמך? הצהרתי ונתנו לי את ההצהרה בלי בעיה האם אני יכולה להסתמך על זה? אמא שלי כשהייתה חייה ברוסיה היא הייתה נחשבת ליהודיה כי זה היה על פי האבא כאשר הגיעה לארץ ואני ואחותי כבר נולדנו אמרו לה שהיא חייבת לעבור גיור, אבא שלי יהודי. אמא שלי באמת עברה את כל התהליכים והתגיירה החליפו לה את השם וגם לי ולאחותי לשם יהודי, אחרי הגיור אמא ילדה את אחי ועשו לו ברית מילה כהלכה, לפני לא מזמן הצהרתי ולא עשו לי בעיות. כעת אני יוצאת עם מישהו ובעז"ה אני רוצה להתחתן איתו בעז"ה עוד שנה וסיפרתי לו על כך שאמא שלי התגיירה. האם אנחנו יכולים להתחתן הוא לא כהן? הוא מפחד שמא אני לא נחשבת יהודיה, איך אוכל להוכיח לו שאכן אני כן? או שבגלל שנולדתי כשאמא עדיין לא התגיירה אומר שאני צריכה לעבור גיור? למרות שאני זוכרת שאמא לקחה אותי ואת אחותי הינו מתחת לגיל מצוות לבית הדין הרבני וחתמה עלינו גם, אמא טבלה במקווה והכול אבל עדיין לא התחתנה לפי ההלכה האם זה אומר שאני לא יכולה להתחתן? ומה זה התהליך הזה שאמא צריכה לעבור? הקשור לנישואים מחודשים או משהו כזה.-רוצה הסבר על כך ומה ההשלכות אליי שבעז"ה רוצה להתחתן בקרוב.
תשובה: לפי דבריך רק החליפו לך את השם האם גם טבלת לשם גיור ע"י בי"ד? הגיור של אמך עוזר רק לאחיך שנולד אחרי הגיור אך לא לך שנולדת לפני הגיור שלה. אם טבלת ויש לך אישורים על כך אין לך בעיה. אם לא טבלת את יכולה לעשות זאת עכשיו. בלי קשר לאמך מכיון שאת שומרת מצוות התהליך יהיה פשוט וקל. תהיי יהודיה כשרה ותוכלי להתחתן עם יהודי רק לא עם כהן. אל תפגשי עם בחור לפני שאת מבררת שאינו כהן. בהצלחה ו
שאלה: הכנת לימונדה בשבת: האם מותר להכין לימונדה בשבת, ואם כן, מהם שלבי ההכנה, ומהם הבעיות העלולות להתעורר?
תשובה: הבעיה בעשיית לימונדה בשבת כרוכה באיסור סחיטה של הלימון והפיכתו למשקה. סחיטת פירות מותרת רק אם היא נעשית לתוך מאכל ולא לתוך משקה. לכן הדרך היחידה לסחוט לימון באופן המותר היא לסחוט את הלימון על הסוכר, ורק לאחר מכן להוסיף את המים. סחיטה לתוך המים או לכלי ריק אסורה. הרב שמואל הולשטיין
שאלה: העברת מזוזה בעבודה: אני עובדת שכירה במשרד. בכניסה למשרד התקינו מזוזה. בנוסף קניתי מכספי מזוזה לחדרי. כעת ביקשו שאחליף חדר עם עובדת אחרת שבחדרה אין מזוזה. האם אני יכולה להעבירה לחדרי החדש?
תשובה: כן. ואם את מעבירה, את צריכה לברך שוב.
שאלה: האם להאמין לקוראת בקפה?: האם אני אמורה להאמין לאיזה אשה שקוראת בקפה היא עובדת עם רב כלשהוא, פניתי אליה אחרי שעברתי הפלה וניכנסתי לדיכאון, היא אמרה שזה רב שמרפה מחלות הכל ובאמת שמעתי מאיזה שהיא אשה שהוא עזר לה. היא אמרה שקודם היא צריכה לראות אותי ואז עם הרב יוכל הוא יקבל אותי אבל לפני זה היא קראה לי בקפה ולמחרת היא התקשרה אלי, בעלי הלך איתי, אז היא התקשרה ואמרה לי שהיא לא רצתה להגיד לפני בעלי אבל אם אני לא אעבור טיפול אצל הרב שעולה 2000 ש"ח אני לא אוכל להחזיק את העובר תשעה חודשים, שאני לא אוכל ללדת, ובגלל זה הרב מסכים לקבל אותי, אני כל כךהייתי בחרדה מהדברים שהיא אמרה, האם להאמין?
תשובה: לא להאמין לשטויות שלה זו סתם סחיטה. את אשמה שהלכת אליה והיא הבהילה אותך. אם יש לך כסף אל תבזבזי אותו על השטויות האלה. אלא תתני אותו לצדקה ולדבר מצוה.
שאלה: מוצרי מאכל בד"ץ בחנות עם כשרות רבנות: חנות שמחזיקה בידה תעודה עם הכשר הרבנות ומפרסמת שכל המוצרים שלה הם בד"ץ, ולצורך העניין מדובר בחנות פיצה, האם ניתן לסמוך על חנות זו וניתן לאכול בה חופשי גם למי שמקפיד על מאכלי בד"ץ או שזה שהמוצרים הם בד"ץ לא אומר שניתן לאכול חופשי, כגון: האם יכול להיות בעיה בניפוי בקמח או ירקות שמיטה, שגם את זה יש צורך לבדוק או האם עדיף להתרחק ממקום זה ולמצוא מקום בד"ץ מלא?
תשובה: א. מי קבע שהבד"צ שם כשר יותר מהרבנות אולי גם הרבנות מקפידה על אותם דברים? ב. בר"ג נהוג, וכן בערים רבות אחרות, שגם מי שנושא תעודת כשרות של בד"ץ יש לו בנוסף גם תעודת כשרות של הרבנות, כי לפי החוק רק הרבנות המקומית מוסמכת לתת כשרות. אין אפוא שום סתירה בין שתי הכשרויות אדרבה הן משלימות זו את זו.
שאלה: טהרת המשפחה-עונה בינונית: עד כה ידעתי כי לאשה שאין ווסת קבוע (כרוב הנשים כיום) יש לחשב ימי פרישות ל עונה בינונית, 30 יום. את 30 היום הייתי סופר מיום לאחר ראייתה ועד היום ה-30 בו פרשתי. היינו(לדוגמה), אם ראתה ב-א שבט, ספרתי 30 יום החל מ-ב שבט ואז פרשתי ממנה ב-א אדר ב. (כמובן שכל התייחסותי הינה כי : יום לילה והיום שאחריו) בימים אלה נאמר לי כי מניין 30 יום מתחיל מיום ה ראיה עצמו. הדבר לא ברור לי. הרי כך יוצא שעברו רק 29 יום? מה נכון וכיצד עלי לחשב הנושא?
תשובה: ישנה מחלוקת בין הפוסקים מהו זמן העונה בינונית - האם 30 יום מיום ראיית הוסת (כלומר הפרש של 29 יום) או 31 יום מיום ראית הוסת (כלומר הפרש של 30 יום). להלכה אנו פוסקים כדעת האומרים שעונה בינונית היא ביום ה-30 לראיית הוסת (כלומר הפרש של 29 יום). יחד עם זאת, יש לזכור שכאשר החודש הקודם היה מלא, יש צורך לפרוש ביום ה-31 (כלומר בהפרש של 30 יום) מדין וסת החודש (כאשר החודש היה חסר, וסת החודש נופל ממילא על היום של העונה בינונית).
שאלה: האם לספר על הפרעה נפשית בעבר?: בשבועות האחרונים התחלתי להפגש עם בחורה מקסימה בעלת תשובה כמוני אשר מעוניינת להקים איתי בית נאמן בישראל אי"ה. הבעיה היא, שבעברי עברתי משבר נפשי קשה אשר בעקבותיו חשבתי, רח"ל, שאני צריך לשנות את המין שלי ולשם כך אף רופאת המשפחה הלא אחראית שלי נתנה לי הורמוני מין נשיים, אותם נטלתי למשך תקופה קצרה אך הפסקתי איתם, וכיום בחסדי השם החלמתי לחלוטין מאותה ההפרעה ואני בחור שעובד במשרד ממשלתי ומשלב זאת עם לימודי קודש. הבעיה היא שאני אכול רגשות אשמה בתוכי שמא אני צריך לספר לבת זוגתי על מה שעבר עלי או להסתיר זאת? ברור לי שסיפור כזה עלול ליצור אצלה הרתעה כל כך חזקה עד כי היא תבטל את הנישואין ואיני יודע מה אעשה אז, איך לנהוג? אציין שהיום אני בחור בריא לחלוטין עושה מילואים ביחידה קרבית ולא נשאר כל רושם מאותה ההרפתקאה טיפשית עליה עשיתי תשובה.
תשובה: אם אכן לא נשאר שום דבר מאותו משבר. וזאת אתה צריך לשמוע מאיש מקצוע רופא או יועץ אז אתה לא חייב לספר לה על העבר. בשל זה של הכרות אך כאשר הקשר יהיה יותר רציני אולי צריך לשקול עוד פעם האם לספר לה. וזאת גם לעשות עם יעוץ האם לספר ומה לספר ואיך לספר.
שאלה: עשבים מיובשים לתה: רציתי לשאול מה דין עלי מרווה ונענע מיובשים מבחינת מזיקים, האם יש חשד? והאם יש דרך לנקות אותם?
תשובה: יש חשש, ועל כן הדרך הטובה ביתר להכניס את העלים לתוך שקיות בד צפוף מאד, כמו תיונים, ואז אפילו אם יש חרק הוא לא ירד. בברכת התורה והארץ הרב יהודה הלוי עמיחי
שאלה: יהדות התורה מול קונסרבטיבים ורפורמים: מה ההבדל בין הזרמים אורתודכסי, קונסרבטיבי, רפורמי?
תשובה: ההבדלים נוגעים ליחס לאמיתות המסורת ההלכתית כפי מה שהיא מצויה אצלנו היום. הזרם האורתודקסי הוא הזרם אשר מאמין שהמסורת ההלכתית המצויה בידינו, כהמשך למה שהיה בכל הדורות כולם, היא המסורת האמיתית. אין לשנות מן העקרונות ההלכתיים שנאחזו בהם במשך כל הדורות. קונסרבטיבים הם זרם המכיר ביסודות ההלכה אולם טוען שיש ביד פוסקי ההלכה את הכלים לשנות את ההלכה לפי צורך השעה והדור. יש להתאים את דיני הצניעות התפלה ועוד לנפש הדור. לדעת הרפורמים עיקרה של תורה זו האמונה והרוח שהיא באה להנחיל לאומה. העיקר לשמור על הקשר עם היהדות. כללי ההלכה מאד גמישים. ניתן לבחור לפי מה שמתאים לאדם את החלקים בתורה אליהם מחוייבים.
שאלה: שיעור ברכה אחרונה בפירות: כמה פלחים של תפוז ממוצע אני צריך לאכול כדי להתחייב בבורא נפשות? כמו כן, האם יש דרך לשער להעריך כל פרי או ירק על פי מדד מסוים, במקרה שאין לי משקל בבית?
תשובה: אפילו פלח קטן יש בו כזית. נפח זית, מה שאדם בעין בלתי מזויינת רואה את זה. ועל זה מברכים בורא נפשות.
שאלה: חינוך ילדים קטנים: רצינו לדעת באילו דברים צריך להקפיד ולחנך ילדים בגיל שנה הרי הם לא מבינים כל כך מה שמדברים איתם? מה בכל זאת צריך להקפיד ולעשות ולתרגל איתם?
תשובה: ילד בגיל שנה לא הגיע לחינוך ועל ההורים מוטל להתנהג נכון, שהילד יחיה באוירה של קודש ויספוג אל תוכו את הקדושה שיש בלימוד התורה וקיום המצות, והעיקר בהנהגה של מדות טובות סבלנות וחום ואהבה.
שאלה: גר, יתום ואלמנה: האם יש תוקף (תאריך סיום) לאלמנה שהתאלמנה להקרא אלמנה, לגר שהתגייר להקרא גר וליתום שהתייתם להקרא יתום או שהתוקף זה עד סוף החיים?
תשובה: שם אלמנה לא פוקע, וכמו כן גר שהתגייר, נקרא גר כל חייו. אלמנה שהתחתנה נקראת נשואה, אבל יש לה שם של אלמנה. כמו כן, אין שום נפקא מינה לכך שנקראת אלמנה, זו המציאות.
שאלה: שמוש בבגדי צבא: האם מותר להשתמש בבגדי צבא לא בזמן שירות או לאחים של המשרת, כגון: האם מותר להשתמש בנעלי הצבא ביום של שלג?
תשובה: בפשטות, נראה שלא. על פי החוקים, עד כמה שידוע לי, זה מיועד רק לשימוש מילואים, ולא בשביל צרכים אחרים (עבודה בבניין, צביעה וכו'). אולי ללכת איתם בשלג, זה דבר פעוט, אבל בעיקרון להשתמש בהם לעבודות כאלו ואחרות, לא על דעת זו נותנים את הציוד שישאר בבית.
שאלה: אסור לי לאכול לחם מצה ולשתות יין: אסור לי לאכול לחם מצה ולשתות יין, איך אצא ידי חובת הברכות?
תשובה: השאלה היא בליל הסדר, שחייב לאכול כזית מצה. היום יש אפשרות לאנשים שאסור להם לאכול חומר מסויים שנמצא במצה, ואם אוכל מצה שאינה מחיטים, אין בעיה. היום יש תחליפים. לאכול כזית, פעם בשנה, לא נראה לי שזה סוף העולם. בשבתות זה בעיה, ואם אסור לך לאכול, תשמעי קידוש, ותאכלי סעודת שבת לא על לחם (את אנוסה). לו יצוייר אדם שהוא מתענג בזה שהוא צם, כתוב במפורש שמותר לו לצום. זה לא כמו בליל הסדר, שיש חיוב לאכול כזית מצה. בשבת, האכילה היא מדין עונג שבת. ואם העונג של אדם הוא להימנע מזה, אינו חייב.
שאלה: השבת אבידה לשוטרת צבאית במהלך פינוי: הנושא כואב. הייתי לפני שמחת תורה בחומש, זה היה בתקופה שארגנו עלייה גדולה ולכן המשטרה וחבריהם התארגנו טוב על ההר, תפסו אותנו והתחיל הפינוי. במהלך הפינוי הייתי ליד חברה שלי שהתעלפה, עם חובש מהמשטרה, היה פלאפון על יד החובש והוא הביא לי ואמר זה בטח שלכם. לקחתי כי רציתי להחזיר את הפלאפון לבת שנפל לה. אך כשהדלקתי את בפלאפון (כשנגמר הפינוי, ליל הושענא רבה) גילתי שהפלאפון של שוטרת צבאית, לא היה ב ספר טלפונים מספר של אבא אמא או בית. עבר מאז המון המון זמן. דיברתי עם הקצינה שלה והיא אמרה לי לנסוע לבית ליד או משהו בסגנון, ואני אפילו לא באזור (לומדת וגרה בצפון). עכשיו הפלאפון מכובה כי נגמרה לו הבטריה ואין לי מטען. כל הזמן מפחידים אותי שזה גזל לשמה שהפלאפון נשאר אצלי ואני ממש רוצה לדעת מה לעשות, זה קצת מעצבן להחזיר למישהי ששברה לך את הצורה סתם את הפלאפון שלה.
תשובה: אינך חייבת לנסוע לבית ליד להחזיר. לכל היותר, החובה שלך היא לידע את החיילת שזה שייך לה, שהיא תבוא לקחת את הפלאפון.
שאלה: אפר אדם כסימן לאבל: תוספות תענית דף טו עמוד ב: "ונותנין אפר על גבי כו - ואותו אפר הוי מעצם אדם שהרי הוא האפר הוי לזכרון העקידה ובעקידה היה עצמות". שמעתי שאלה ששאל הרב יוסף שוורץ מצרפת ועוד לא שמעתי עליה תשובה אז אני מבקש מכם כבוד הרבנים אם יש לכם לתת לי תשובה ו מראש. איך יכול להיות שתוספות אומר שאפר זה בא משריפת עצמות אדם? דבר ראשון מאיפה נביא עצמות אדם בשביל לשרוף, דבר שני, מה עם ביזוי המת אלא זה גוי ועוד שהרי בעקידה היו עצמות איל לא עצמות יצחק?
תשובה: אכן בשאלה זו דנו האחרונים ועיין יעב"ץ שתמה על התוספות והביא את שאלותיך. ויש מהאחרונים שניסו ליישב (עיני שמואל) שהיה כתוב בתוספות "מעצם א' " והמדפיס סבר שהאות א' באה כקיצור למילה אדם והכוונה "עצם אדם" אולם באמת כוונת התוספות היתה "עצם איל", ובזה מיושבות כל הקושיות.
שאלה: שאלה בנושא שמות של עבודה זרה: לאחרונה קיבלתי הצעה מחבר לעבור להתאמן במועדון ספורט בשם "זאוס". אין לי מושג מה דעת ההלכה, אבל לטעמי גם אם זה מותר זה יהיה די מוזר להסתובב בארנק עם כרטיס שכתוב עליו "זאוס" במיוחד לאור ההיסטוריה שלנו עם עבודה זרה זו ורצונם של היוונים שנציב את פיסלו של מיסטר זאוס בבית המקדש, וגם יש עניין נוסף עם השפה היוונית, ובקיצור לא נראה לי הגיוני שמותר. מהי דעת ההלכה בעניין? האם מותר לרכוש בכלל מוצר ששם הפירמה או הדגם הספציפי של אותו מוצר הוא שם של עבודה זרה, והאם יש הבדל האם שם זה כתוב באופן בולט על המוצר או אינו מופיע כלל?
תשובה: אתה צודק שם זה מכוער ולא ראוי לשאתו, אולם אם נתיחס לשאלה מבחינה הלכתית בלבד, מכיון שהבעלים אינם מתכוונים לעבודה זרה וגם עבודה זרה זו בטלה מן העולם וכולם יודעים שאין הכוונה לעבודה זרה יש מקום להסתפק בדבר.
שאלה: עציץ במתנה בשנת שמיטה: האם מותר להביא עציץ מתנה בשנת שמיטה, אם כן, איזה סוג של עציץ?
תשובה: קשה מאד היום למצוא עציץ רגיל שלא נעשה בשביעית, ועל כן צריך לברר אם המשתלה גידלה במצע מנותק, ויש מקילים גם בהיתר מכירה. בכל אופן צריך איזה פיקוח שאמנם העציצים נעשו כהלכה. עציצים שנעשו כהלכות שביעית יש לעטוף אותם בניילון ולהעבירם עטופים, כמו כן, שידעו בברור שהמקבל לא ישתול ולא יזרע אותם. בברכת התורה והארץ הרב יהודה הלוי עמיחי
שאלה: ביקור בבית העלמין בתוך השנה : האם אני יכול לעלות לקבר של סבתא שלי כל שבועיים בימי שישי בתוך השנה וגם אחרי השנה ולהדליק נרות ולקרוא התיקון הכללי לנשמתה?
תשובה: הגר"א אומר הנהגה כללית, שלא ראוי להרבות בביקורי קברים. עולים מתי שצריך, לשלושים ולשנה. אבל אין לעשות מזה עסק שלם. עדיף לשבת בבית ולומר תהילים וללמוד משניות לעילוי נשמתה. זה יותר חשוב מללכת לשם.
שאלה: גידול ירקות לצריכה עצמית בשמיטה: אני גר בדרום באזור מושב מבטחים שבנגב המערבי, האם אני יכול לגדל ירק תבלין לצריכה אישית? באחת התשובות לחקלאי מסויים נאמר כי יש היתר באזורינו ובאיזור גוש קטיף לבצע שטר מכירה לחקלאים, ואכן החקלאים באזור מקבלים היתר מכירה, האם לצריכה אישית פרטית אני צריך היתר מכירה?
תשובה: אין היתר מלאכה גם באזור מבטחים, אולם יש באיזור זה קולות מסוימות, אין שם איסור ספיחין, והכוונה היא שאם רוצים לעשות היתר מכירה, הרי שאזור זה הוא נוח ביותר מבחינה הלכתית. לכן אם יש צורך גדול אפשר להקל לעשות היתר מכירה וזריעה על ידי נכרים. אולם אם אין צורך גדול, עדיף לא להשתמש בכך כלל. בברכת התורה והארץ הרב יהודה הלוי עמיחי
שאלה: חשמליות במוח בשבת: אני נמצאת בבית ספר חילוני ויש לי שאלה. בבית הספר לאחרונה אנו לומדים במסגרת שיעורי ביולוגיה על חשמליות במוח האדם. כידוע, תא עצב הוא יחידת עיבוד אשר מקבל מידע מהדנדריטים ומחליט להעביר אות חשמלי באקסון לעבר נוירונים אחרים. ניתן להביא עוד דוגמאות שונות לחשמליות אשר עוברות במוח האדם לדוגמה החשמל הסטטי. החשמל הסטטי יכול להיווצר גם מנגיעה בגופך. מכאן ניתן להסיק כי בגופנו זורם זרם חשמלי שאנו יוצרים או שהוא יוצר בעצמו לאורך כל משך חיינו. זאת אומרת שגם בשבת. כידוע בשבת אסור להפעיל מכשירים חשמליים. אז מכאן ניתן להסיק כי בשבת גם לא ניתן לזוז, זה הרי יוצר זרם חשמלי כמו זרם חשמלי רגיל בכל בית? אז מה אומר זרם החשמל הסטטי, שאנו בעצם בעצמנו מפרים את השבת?
תשובה: שאלה יפה, אולם הנחתך אינה פשוטה. לא מדויק לומר בצורה פשטנית שחשמל אסור בשבת. תלוי מה מפעיל החשמל ומי מיצר אותו. למשל, מותר לענוד שעון בשבת למרות שהוא מופעל על ידי מצבר שהוא זרם חשמלי. חשמל זה מיוצר מעצמו וממשיך להניע את מחוגי השעון גם מוחנו דומה לשעון במידה מסוימת.
שאלה: דרגות קדושה בספרי קודש: אני שם לב הרבה שאנשים שמים ספרי חול על ספרי קודש ואני יודע כי זה אסור. אני רוצה לברר מה הדרגות של קדושה כאשר אני מניח משנה על תנ"ך למשל. האם ספרי האחרונים חייבים להיות על ספרי האחרונים, ומה דרגתו של סידור בעניין הזה? האם אני מחוייב להעיר לאנשים למשל תוך כדי תפילה אם הם שמים את הסידור על חומש וספרים כאלה? בקיצור: מה הדרגות בספרי קודש ועד כמה זה חשוב?
תשובה: אין לשים ספרי חול על ספרי קודש. בספרי קודש לא מקפידים, רק על חמישה חומשי תורה מקפידים שלא לשים דברים אחרים. אבל בשאר דברים, ראשונים ואחרונים, אין בעיה וכן סידור (כותב על זה ערוך השולחן).
שאלה: דין ברכת האורח בישיבה: אני בחור ישיבה ספרדי הלומד בישיבה אשכנזית, רציתי לשאול את הרב, מה דיני לגבי ברכת האורח, - האם לברך בישיבה ברכת האורח, או האם לברך בבית ברכת האורח? נ.ב - אשמח לקבל מקורות לפסק ההלכה!
תשובה: אדם הלומד בישיבה מסויימת הישיבה נחשבת לביתו הפרטי ולכן אין צורך לברך ברכת האורח כמו שבביתו אינו צריך לברך ברכת האורח. וכיון שסברה פשוטה היא אין מקורות לדין זה.
שאלה: מי שברך לשוב השבויים: מדוע במי שברך הנ"ל מתקבל הרושם שהם ממשפחות חד הוריות?
תשובה: אתה בוודאי מתכוון לכך שמזכירים רק את שם האם ללא שם האב. כשמזכירים בתפילה את שם האם לא באים לשלול את מציאותו של האבא אלא לומר את התפילה בדרך הראויה ביותר. ב"מי שברך" נהוג להזכיר את שם האם ללא שם האב והסיבה לכך היא, שתפילה צריכה להיות באופן הברור ביותר ואמו היא זו שילדה אותו ולכן הוא נקרא על שמה.
שאלה: "הירא ורך הלבב" -איך אפשר שלא?: ראיתי את העניין שהירא ורך הלבב לא חייב לצאת למלחמה, ושיש פירוש שמדובר בירא מן העברות שבידו. איך אפשר לא לירוא מהעבירות שיש בידי? הרי אני לדוגמא- ממש משתדלת לקיים מצוות וללכת על פי רצון ה, אך אני כן מרגישה פחד שאני לא עושה בדיוק מה שצריך?
תשובה: זה פחד מופרז, מה שאדם חושב את עצמו שהוא לא מספיק ר, יש לו רגשי נחיתות. אכן יש שתי דיעות בתלמוד מהו "איש הירא ורך הלבב": האם ירא כפשוטו, לא יכול לראות חרב שלופה וכידון נטוי או שמפחד מעבירות שבידו. מכל מקום, הדין הזה של הירא ורך הלבב מדובר במלחמת הרשות, במלחמת מצווה אין את המגבלה הזו, כל אדם צריך להתגבר ולהתחזק. להציל את עם ישראל ואת ארץ ישראל זו מלחמת מצוה, וכולם יוצאים. כך כותב ערוך השולחן העתיד על הרמב"ם בהלכות מלכים.
שאלה: מספר האנשים במניין ערבית: האם יש דין של תפילה במנין כאשר ישנם פחות מ-5 אנשים שלא התפללו? (מדובר בערבית ושמעתי שכן, זה לא נשמע לי ולכן אני רוצה לברר)
תשובה: יש צורך בלפחות ששה אנשים של התפללו על מנת שניתן יהיה להתפלל כמנין (אם כי זה אינו באותה מדריגה כתפילה במנין של עשרה שלא התפללו) הרב שמואל הולשטיין
שאלה: היחס לעורכי דין: הרב שלי אמר לי, שאסור להיות עורך דין ומי שהוא עורך דין לא מצטרף למנין וגם לא מעלים אותו לתורה, לא שאני רוצה להיות עורך דין, אבל רציתי לדעת האם זה באמת נכון, ואם כן, האם מותר לשמוע שיעורים שלהם, כי אני לומד בדף היומי ומגיד שיעור שלנו הוא עורך דין?
תשובה: יכול להיות שהרב שלך התכוון, שלהיות עורך דין ולהישאר אדם ישר, זה נסיון קשה. אבל אם אתה רוצה להיות עורך דין, להיות נוטריון (לכתוב חוזים לחברות וללקוחות), דברים שאינם קשורים למערכת המשפט, אין בזה בעיה.
שאלה: הטבלת כלים לחוזר בתשובה: חבר שלי מתחיל להתחזק, ברוך ה, והוא יודע שהוא לא יוכל להטביל את כל הכלים. האם יש דרך שבה הוא יוכל להטביל רק חלק וזה יפעל על הכל? ומה הדין לגביי כשאני מגיע אליו ואמו מציעה לי לשתות?
תשובה: אם אתה מגיע אליו, תשתה בכלים חד פעמיים, שיהיה לו מלאי של כוסות חד פעמיים, ותשתו בזה ותפטרו את הבעיה. חוץ מזה בכלי שתיה אין בעיה, שיקח אותם פעם אחת למקווה באיזור מגוריו ויטביל אותם. את שאר הכלים גם כן אפשר לקחת אותם ולהטביל אותם פעם אחת. מדובר רק על כלי סעודה כגון: סכו"ם, צלחות זכוכית, וגם סירי בישול אם הם תוצרת חוץ. ואם הם מתוצרת הארץ אין צורך.
שאלה: ציצית בחולצה וחליפה: 1. מצוות ציצית מוטלת על האדם כאשר הוא לובש בגד של ארבע כנפות. אם יש לי חולצה או חליפה שיש להם ארבע כנפות והפתח של הכנפות הוא ברוב הבגד, האם אני מחוייב לשים פתילות בחולצה ובחליפה? כי אם זה כך זה יכול להיראות מצחיק שמישהו לובש חליפה כמו הרבנים ובכנפות של החליפה יש פתילות או שהחיוב הוא לשים טלית קטן ברגע שיש לי בגד של ארבע כנפות? 2.מה קורה אם אני לובש חולצה או חליפה מבד והיא פתוחה ברובה וכך יש לי בגד של ארבע כנפות. האם מהתורה אני חייב לשים בה ציצית או שאני מחוייב מדברי חכמים? הבנתי שרק מצמר רחלים יוצאים ידי חובה מהתורה. 3.האם שמונה חוטים הם הלכה למשה מסיני? 4.האם זה נכון להוסיף כפתורים קטנים ולעשות כנגדם חורים קטנים בנקב של הציצית, ובכך הנקב יצטרף למדידה של הציצית?
תשובה: כל בגד שיש לו ארבע כנפות חייב בציצית (שמונה פתילות הלכה למשה מסיני), גם אם אדם ילבש עשרה בגדים כאלו. בפועל לא מקובל היום ללכת עם בגדים שיש להם ארבע כנפות ולכן הולכים עם טלית קטן כדי לקיים את המצוה. בחולצות של היום וכן בחליפות, אין ארבע כנפות המחייבים נתינת ציצית, והראיה לכך נמצאת בשאלתך - שהרבנים אינם שמים בחליפותיהם ציציות. הרב שמואל הולשטיין
שאלה: חתונה בספירת העומר: במשפחתנו אנו מקפידים על "כללי הספירה", לא מתחתנים ולא קונים בגדים ומסתפרים וכו". אחותי החליטה לשנות ממנהגה והיא מחתנת את בנה כמה ימים לאחר פסח. האם אני ומשפחתי מוגבלים בהשתתפות?
תשובה: לא, אך אני תמיה איך היא מחתנת את ביתה בימי ספירת העומר, מי מחתן אותם? עד כמה שידוע לי הרבנות אינה מאפשרת את זה.
שאלה: קבלת עול מצוות מצד הבעל כעזרה לאשתו ההרה : יש לי שאלה בנוגע לבחורה שעובדת איתי. היא בהריון מתקדם, ברוך ה, ורוצה לדעת מה היא יכולה לבקש מבעלה שלא קרוב ואפילו קצת רחוק מהדת שיעשה למענה כדי שתפילתו תעזור לה ותעמוד לזכותה ברגעי האמת בלידה. מצבו כהגדרתה הוא: להניח תפילין אין סיכוי שיסכים, כי הוא ממש רחוק במעשים. אך בלב כולנו יהודים לכן מה ניתן לבקש מאדם זה על מנת שיוכל להסכים ובכך לעזור לרעייתו, ואולי הנר שדולק בו יידלק בע"ה בזכות זה. האם יש איזה נוסח שניתן להמליץ עליו לקוראו בכל יום? אני המלצתי אישית לעשות את ה "נשמת כל חי " עם נדר וכו? האם זה מספיק מומלץ או מה?
תשובה: אפשר לומר את נשמת כל חי. אולם מכיון שזה פרק תפלה הנאמר בימים טובים אולי כדאי שיאמר פרק תהילים אחר, אני מציע פרק ק"ד המדבר על בריאת העולם. מבחינת מצוות ניתן לבקש שיקיים אמירת מספר ברכות בכל יום. מעבר לכך שיוסיף בעשיית חסד כמו שכתוב "רודף צדקה וחסד ימצא צדקה חיים וכבוד".כמו כן, ניתן לדבר על מצוות כיבוד אב ואם שכתוב בה למען יאריכון ימיך.
שאלה: ילד בן 3 מקלל: אני ובעלי חזרנו בתשובה לפני שנה וחצי, וגרנו אצל אבא שלי, שהוא אדם חילוני ואדם שנוהג לקלל הרבה, הילד הגדול שלי בן כמעט 3, היה שומע אותו אומר את המילה מטומטם, ולמד זאת ממנו, וכיום אנחנו לא גרים שם, עברנו לאזור דתי, והילד נמצא בגן דתי, והבעיה היא שהוא אומר כעת את המילה הזאת הרבה, וכבר לא נעים לי מהגננת שמסתכלת עליי בעין עקומה וכבר דאגה לגרום לי להרגשה לא נעימה, ואני רוצה לדעת איך לטפל בבעיה הכי טוב, כי להתעלם לא מניב תוצאות כל כך.
תשובה: אם את תאמרי לילד שלא טוב להגיד את המלה הזו. כי אם יאמר כך לילד אחר הילדים לא יאהבו אותו זה ישפיע עליו לא לומר ולאט לאט יתרגל להפסיק לומר מלה זו. את גם יכולה לשאול את הגננת מה לעשות לה יש נסיון והיא יכולה להציע לך עצה נכונה.